**INDOKOLÁS**

**a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosításához**

A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet (a továbbiakban: SZMSZ) átruházott hatásköröket szabályozó rendelkezései felülvizsgálatának eredményeképpen megállapításra került, hogy ezek tekintetében az SZMSZ módosítása szükséges annak érdekében, hogy az említett rendelkezések összhangban legyenek az időközben módosult magasabb szintű jogszabályokkal, valamint egyéb önkormányzati rendeletekkel.

**1. § és 1-2. melléklet**

A rendelkezés az SZMSZ 4-5. mellékletét módosítja, melyek a polgármesterre, illetve a Közgyűlés bizottságaira önkormányzati rendeletben átruházott hatáskörök felsorolását tartalmazzák.

**2. §**

A külföldiek mező- és erdőgazdasági hasznosítású földnek nem minősülő ingatlanokat érintő tulajdonszerzéséről szóló 251/2014. (X. 2.) Korm. rendelet értelmében az SZMSZ megalkotásakor a képviselő-testületnek volt hatásköre nyilatkozni arról, hogy külföldi személy ingatlanszerzése önkormányzati érdek sérelmével jár-e. Ezen hatáskört a Közgyűlés az SZMSZ 75. § (7) bekezdésében a polgármesterre ruházta át. Mivel a Korm. rendelet időközben akként módosult, hogy a hatáskört a polgármester gyakorolja, az SZMSZ hatáskört átruházó rendelkezése okafogyottá vált, ezért hatályon kívül helyezése szükséges.

**3. §**

A rendelet hatályba lépéséről rendelkezik.